ट्रंप की उत्तर कोरिया को धमकी पर चीन ने अमेरिका को दी बड़ी चेतावनी | न्यूज़ 24
ट्रंप की उत्तर कोरिया को धमकी पर चीन ने अमेरिका को दी बड़ी चेतावनी
नई दिल्ली (12 अगस्त): अमेरिकी राष्ट्रपति डोनाल्ड ट्रंप ने ट्वीट कर उत्तर कोरिया को धमकी दी है। ट्रंप द्वारा उत्तर कोरिया को दी गई युद्ध की धमकी उत्तर कोरिया के 'दोस्त' चीन को बुरी लगी है और उसने विरोध जताया है। चीन ने ट्रंप से ऐसे बयानों से बचने का आग्रह किया है जिससे कोरियाई प्रायद्वीप में तनाव को रोका जा सके।
ट्रंप ने शुक्रवार को एक बार फिर प्योंगयांग को धमकाने वाले अंदाज में ट्वीट करते हुए कहा था कि अमेरिका ने उत्तर कोरिया मसले का सैन्य हल निकालने की तैयारी पूरी कर ली है। उम्मीद है कि उत्तर कोरिया के तानाशाह किम जोंग-उन कुछ अन्य रास्ता तलाशेंगे। इससे पहले ट्रंप ने एक अन्य ट्वीट में कहा था कि अगर उत्तर कोरिया, अमेरिका पर मिसाइल से हमला करने की धमकी नहीं रोकता है तो उसपर ऐसा हमला होगा जिसे दुनिया ने कभी देखा नहीं होगा।
ट्रंप और चीनी राष्ट्रपति शी चिनफिंग के बीच फोन पर हुई बातचीत में दोनों नेता इस बात पर सहमत थे कि उत्तर कोरिया को उकसावे वाले व्यवहार को रोकना चाहिए। व्हाइट हाउस ने एक बयान जारी कर कहा कि अमेरिका कोरियाई प्रायद्वीप में परमाणु हथियार खत्म करना चाहता है। बयान में कहा गया है कि ट्रंप और चिनफिंग के बीच करीबी रिश्ते हैं और उम्मीद है कि उत्तर कोरिया समस्या का समाधान शांतिपूर्ण तरीके से होगा।